Ӧрт ӧчӱрер техниканыҥ тӱлкӱӱрлерин табыштырган - altaicholmon\nАР-дыҥ башчызы Олег Хорохордин агаштарды корыыры аайынча автономный учреждениелердиҥ башкараачыларына ӧрт ӧчӱрер јаҥы техниканыҥ тӱлкӱӱрлерин табыштырган.\nТергеениҥ башчызыныҥ айтканыла, быјыл келген баштапкы бӧлӱк бу кӧлӱктер «Экология» нацӱлекердиҥ «Агаштарды чеберлеп алары» деген федерал ӱлекери аайынча аткарылган. УАЗ кӧлӱкке тӧзӧлгӧлӧнгӧн кичӱ агашпатрульный тӧрт комплекс (МЛПК) ле коомой јолдорло јӱрер аргалу эки УАЗ-ик Улаган, Оҥдой, Кӧксуу-Оозы, Шабалин, Чой ло Кан-Оозы аймактарга берилген.\n«Бистиҥ тергеениҥ агаш-ташту ла јуртээлемдик јерлеринде ӧрт болгодый деген јаан чочыду артканча. Јай изӱ ле јааштар јанынаҥ кирелӱ болгодый. Ӧрт ар-бӱткенде анаҥ-мынаҥ чыгып ла келет, оныҥ учун бу техника учреждениелердиҥ ижине јаан јӧмӧлтӧ болор. Ӧрт болдыртпазы, ӧрт-тӱбекти јурттарга јууктатпазы, эл-јонло јеткер болбозын јеткилдеери — јаҥныҥ органдарыныҥ тӧс иш-амадуларыныҥ бирӱзи» — деп, тергеениҥ башчызы айткан.\nНацӱлекер аайынча келген бу техника патрулированиеге, агаш-ташта ӧрт болуп турган јерге улусты ла ӧрт ӧчӱрерине керектӱ јазалдарды јетирерине, ӧрт болдыртпазыныҥ иштерин ӧткӱрерине јарамыкту.\nМПЛК ӱч эжиктӱ ле беш кижи отурар кабиналу, темир бортовой платформалу, кодорып ийер тентованный јабынтулу. Анайда ок автомобиль бийик давлениениҥ јазалыла, мотопомпала, агаш ортозында ӧрт ӧчӱрер ранцевый јазалдарла, бензокирееле, шанцевый инструменттерле, коруланарыныҥ таҥынаҥ аргаларыла јеткилделген.\nЈылдыҥ учына јетире база андый ок 36 кӧлӱк келер. Былтыр бистиҥ република ӧрт болдыртпазыныҥ ла ӧчӱрериниҥ 60 единица техниказын ла јазалдарын алган болгон. Тургуза ӧйдӧ автономный учреждениелерде коомой јолдорло јӱрер аргалу кӧлӱктер, гусеницаларлу тракторлор, оогош агашпатрульный комплекстер, ӧрт ӧчӱрериниҥ автоцистерналары, кӧлӧсӧлӧрлӱ тракторлор, вахтовый автобустар бар. Нацӱлекердиҥ шылтузында былтыр кеми 1130 гектар јерде агаштар орныктырылган, онызы пландаганыныҥ 100 проценти.\n«Агаштарды чеберлеп алары» деген ӱлекер субъекттерде орныктырып турган агаштарлу јерлердиҥ кемин кӧптӧдӧрине, агаш-ташта болуп турган ӧрттӧрлӧ тартыжарыныҥ туза-јандырузыныҥ кемин бийиктедерине ууландырылган. Быјыл бу ӱлекерге 67,7 миллион салковой акча ууландырылар, ол акчаныҥ 59 миллион салковойы агаш-ташта ӧрттӧрди ӧчӱрер ле агашээлемдик техника аларына чыгымдалар.